Šeliga, Juraj, poslanec NR SR (2021-10-05):
Dámy a páni, pán špeciálny prokurátor, kolegyne, kolegovia, ja už som v rozprave vystupoval, no napriek tomu by som rád povedal na záver ešte pár poznámok, v princípe mám ešte dve otázky, ktoré mi samému vyplynuli z tohto víkendu, a som rád, že je tu špeciálny prokurátor, že nám na ne môže odpovedať, tak začnem otázkami a potom mi dovoľte krátke zhrnutie. Tie otázky súvisia s tým, čo sa písalo alebo prevalilo tento víkend, a to sú offshorové spoločnosti, ktoré majú niektorí bohatí ľudia na Britských Panenských ostrovoch a podobne. A tá moja otázka, smerujem k tomu, ako alebo akým spôsobom, alebo ako na tom je, ak môžem byť takto laický, vyšetrovanie prania špinavých peňazí, obchádzania daňových zákonov a podobne v Slovenskej republike. My vieme, že máme zákon o preukazovaní pôvodu majetku, dlhodobo ho považujem za bezzubý, no napriek tomu určite časť vyšetrovania, resp. dozorovania vyšetrovania tejto trestnej činnosti z titulu zákona patrí aj do pôsobnosti Špeciálnej prokuratúry, tak ak to pán špeciálny prokurátor môže okomentovať aspoň trochu. A druhá vec, bavili sme sa o nej síce trošku v piatok, no napriek tomu, ak sa k nej vieme vrátiť, lebo evidentne tá debata tu je, a to je trest prepadnutia majetku. My vieme, že súd má rozhodovať pri uložení trestu tak, aby trest bol spravodlivý a proporcionálny. No na druhej strane potom nám Trestný zákon hovorí, že sú skutky, za ktoré, keď je páchateľ odsúdený, tak musí mu byť uložený trest prepadnutia majetku. A teraz tá debata je a nemôžme tú debatu zhodiť zo stola len preto, že to napadol na Ústavnom súde SMER alebo že o tom hovoria politici, možno ktorí nie sú úplne podľa nášho gusta. Tá debata podľa mňa, ktorá je úplne legitímna, je, či nemáme zúžiť ten okruh skutkových podstát alebo trestných činov, za ktoré má byť povinne uložený trest prepadnutia majetku, a to budem vďačný a využívam aj túto príležitosť, že tu ste, pán špeciálny prokurátor, ak to môžte aspoň trochu okomentovať. No a teraz mi dovoľte to zhrnutie, kolegyne a kolegovia. Tak prvá poznámka je, že počet podaných žalôb a počet vybavených vecí na Špeciálnej prokuratúre stúpa. To vyplýva zo správy, ktorú máte k dispozícii, a je to dobrá správa, že trestná činnosť na Slovensku, ktorá patrí do pôsobnosti Špeciálnej prokuratúry, sa vyšetruje. A rovnako to súvisí aj s tým, že máme nového špeciálneho prokurátora, ktorý nezametá veci pod koberec a nemá plný šuplík prípadov, ktoré budú čakať na to, až kým nepríde nový špeciálny prokurátor. No s tým, samozrejme, súvisí druhá vec a tá vyplynula aj z úvodu tejto rozpravy ešte v piatok, že ľudia, ktorých sa môže týkať vyšetrovanie, ktorých okruhu sa môže dotknúť vyšetrovanie a ktorí môžu byť postavení pred súd, sú veľmi nervózni a používajú všetky prostriedky vrátane verbálnych prostriedkov tu v pléne Národnej rady, aby očiernili Špeciálnu prokuratúru. Ja len zopakujem to, čo som povedal už v piatok, že tu sú nachystané obrovské finančné prostriedky na to, aby bolo vyšetrovanie zastavené. No a to ma privádza k tej tretej a poslednej poznámke a to je niečo, čo najviac vníma verejnosť, a to je komunikácia. Komunikácia prokuratúry ako... prokuratúry ako takej a potom, samozrejme, s tým súvisí aj komunikácia Špeciálnej prokuratúry. Žiaľ, musíme konštatovať, že Generálna prokuratúra nekomunikuje s verejnosťou, že tých pár tlačových konferencií, ktoré mali, nemôžme nazvať uceleným systémom snahy otvoriť prokuratúru takým spôsobom, aby aj bežný priemerne inteligentný občan rozumel, prečo prokuratúra alebo prokurátori konajú tak, ako konajú, prečo niektoré veci stíhajú a prečo niektoré veci nechávajú tak. Nehovoriac o tom, že tú debatu ešte viac rozprúdilo to, že tu boli zrušené niektoré rozhodnutia či už policajtov, alebo prokurátorov. A preto ja z tohto miesta úplne otvorene hovorím, že je správne, že špeciálny prokurátor komunikuje. On sám si musí nastaviť balans tak, aby neprichádzal do zbytočných konfliktov s Generálnou prokuratúrou, ale ako zástupca občanov hovorím, že to je niečo, čo je cenné a čo je vítané, pretože to, aby ľudia rešpektovali právny poriadok, súvisí aj s tým, či tomu právnemu poriadku rozumejú. Či rozumejú tomu, čo jednotlivé inštitúcie robia. Či ten zákon je len zhluk slov, napísaný niekde v Zbierke zákonov na nejakom papieri, alebo je to niečo, čo vidia, že je uvádzané do života a podľa čoho sa štát správa. Ak občan nerozumie, prečo je niekto trestne stíhaný, ak nerozumie, prečo niektoré rozhodnutia sú zrušené, ak nerozumie, prečo súd nejakým spôsobom rozhoduje alebo prečo prokurátor miesto doživotia navrhuje15 rokov, tak postupne eroduje jeho ochota a schopnosť dodržiavať právny poriadok. Rešpektovať inštitúcie a dodržať ten spoločenský kódex, ktorý vznikol kedysi dávno, že všetci sa budeme riadiť na tom, na čom sa dohodne parlament, zákonodarca, ústavodarca, a mohol by som pokračovať. A bez tohto, ak inštitúcie, ak Špeciálna prokuratúra, ktorá stíha, resp. dozoruje tie najťažšie kauzy v tejto krajine, ktoré v poslednej dobe naozaj súvisia aj s politikou, s organizovaným zločinom a bielymi goliermi, nebude komunikovať, tak občania nebudú vedieť pristúpiť na to, aby aj oni dodržiavali zákon. A, samozrejme, a to zvýrazňujem, ľudia, ktorých sa to týka, ktorých sa to môže týkať, budú robiť všetko pre to, aby vytvorili chaos, aby spochybnili Špeciálnu prokuratúru a aby povedali, že všetko je politicky zmanipulované. No a voči tomuto sa musíme brániť. Každý svojim spôsobom, každý tam, kde je jeho miesto, politik politicky, prokurátori zákonne, tak, že komunikujú, síce zdržanlivo, ale komunikujú, vyšetrovatelia tak, že zákonne vyšetrujú a podobne. Ale ja to len zopakujem. Podľa mňa je úplne kľúčové, možno jedna z najdôležitejších úloh a to mnohí by čakali, že poviem, že najdôležitejšou úlohou je stíhať, ale jednou z najdôležitejších úloh Špeciálnej prokuratúry je byť schopný vysvetliť verejnosti, prečo robí, to čo robí. Samozrejme, v pravý čas, na pravom mieste a vhodným spôsobom. Toto je úplne kľúčové. Koniec koncov aj o tomto bola diskusia posledné dva dni v pléne Národnej rady, a že tá diskusia je ťažká, to sme videli naozaj na úvod rozpravy, keď vystúpil zástupca opozície. Verím, že keď tu budeme takto o rok, tak zas budeme vidieť progres v tom, že sa podarilo viac žalôb podať na súd, že tá komunikácia sa ešte zlepšila, samozrejme, všetci vyslovujeme nádej, že Špeciálna prokuratúra bude pod menšími atakmi či zo strany Generálnej prokuratúry, alebo širšej verejnosti. V tomto držím palce aj špeciálnemu prokurátorovi a všetkým prokurátorom Špeciálnej prokuratúry. Ďakujem pekne za pozornosť.